་མཛད། །མ་ལྟར་བརྩེ་ལྡན་མ་གཅིག་ལྟ་བུའི་ཚོགས། །རྒྱལ་བསྟན་སྤྱི་དང་ཁྱད་པར་དོན་བརྒྱུད་ཀྱི། །བསྟན་པ་རིན་ཆེན་མི་ཉམས་སྤེལ་བ་ལ། །མཐུ་རྩལ་འགྲན་གྱི་དོ་ཟླས་རྣམ་པར་དབེན། །བསྟན་སྲུང་ཀུན་གྱི་རྗེ་བོར་མངའ་གསོལ་ལོ། །ཐུབ་བསྟན་ལུང་དང་རྟོགས་པའི་ཉིན་མོར་བྱེད། །བཤད་སྒྲུབ་བདུད་རྩིའི་འོད་སྟོང་འབར་བ་ལ། །ནག་ཕྱོགས་སྒྲིབ་བྱེད་སྒྲ་གཅན་དཔུང་འཇོམས་མཁན། །ལག་ན་རྡོ་རྗེ་འཆང་བར་མངའ་གསོལ་ལོ། །ཕྱོགས་ཞེན་ཕྱོགས་རེ་ཙམ་ཡང་མ་རྟོགས་བཞིན། །བདེན་མེད་བདེན་འདྲའི་ཚིག་གིས་རྨོངས་པ་ཀུན། །ཡང་ཡང་བསླུས་ཏེ་དམྱལ་བར་ཁྲིད་པ་རྣམས། །འཇོམས་བྱེད་ཆོས་ཀྱི་རྒྱལ་པོར་མངའ་གསོལ་ལོ། །གྲུབ་མཐའ་གཞན་ལ་བལྟ་བའི་མིག་བརྟུལ་ཏེ། །ཕྱོགས་ཞེན་སྙིང་གི་ཤིང་ལ་འབར་བའི་མེས། །ཐེག་མཆོག་ཟབ་ལམ་ལྗོན་ཤིང་སྲེག་ཉེ་བ། །འཇོམས་བྱེད་ཆར་རྒྱུན་ཆེན་པོར་མངའ་གསོལ་ལོ། །ལེགས་ལེགས་བཤད་དང་སྒྲུབ་པའི་བདུད་རྩིའི་ཆུ། །འགྲོ་བའི་བློ་ཡི་དྲི་མ་འཁྲུད་པའི་ཕྱིར། །འབེབས་ལ་བར་གཅོད་རླུང་ཆེན་འཆིང་བྱེད་པའི། །སྟོབས་ཀྱི་ཞགས་པ་མཆོག་ཏུ་མངའ་གསོལ་ལོ། །མ་རིག་བདག་ཏུ་འཛིན་པའི་ཤན་པ་ཡིས། །བསྐྱེད་པའི་ལས་ཉོན་འཁོར་བའི་རྒྱ་དམ་པོས། །ཡང་ཡང་བཅིངས་པའི་འགྲོ་བའི་རེ་དོགས་རྣམས། །སྒྲོལ་མཛད་སྙིང་རྗེའི་དབང་ཕྱུག་མངའ་གསོལ་ལོ། །ལས་འབྲས་འཆོལ་བར་སྤྱོད་ཅིང་ཆགས་སྡང་གི །མེ་དཔུང་འབར་བས་རྣམ་དག་ཆོས་མཐུན་གྱི། །ཁྲིམས་དང་འགལ་བར་སྤྱོད་པ་ཀུན་འཇོམས་པ། །ལས་ཀྱི་གཤིན་རྗེ་མཆོག་ཏུ་མངའ་གསོལ་ལོ། །བསྟན་ལ་མི་དགེའི་ལོག་སྨོན་སྟོབས་རྩལ་རྫོགས། །སྟོབས་འབྱོར་མྱོས་བྱེད་ཀྱིས་མྱོས་ཀང་ཙན་གྱི། །ཆོས་སྲིད་སྤྱི་བྱེར་འཁུ་བའི་དྲེགས་ལྡན་དཔུང་། །ཟློག་བྱེད་རྒྱལ་པོ་ཆེན་པོར་མངའ་གསོལ་ལོ། །གཏོང་བ་ཆེན་པོའི་མཛོད་ལ་མངའ་བརྙེས་ནས། །འདོད་དགུ་འབད་མེད་ཅིག་ཅར་འཇོ་བ་ཡིས། །དབུལ་ཕོངས་རྒུད་པ་ཕ་མཐར་སྐྲོད་བྱེད་པའི། །ནོར་ལྷ་རྒྱ་མཚོའི་ཚོགས་རྗེར་མངའ་གསོལ་ལོ། །ཡིད་བཞིན་ནོར་བུ་བུམ་པ་བཟང་པོ་དང་། །དཔག་བསམ་ཤིང་བཞིན་རྣལ་འབྱོར་རེ་བ་ཡི། །སྨོན་པ་གེགས་མེད་འཕྲལ་དུ་སྒྲུབ་མཛད་པ། །དོན་འགྲུབ་དགྲ་ལྷ་ཆེན་པོར་མངའ་གསོལ་ལོ། །གང་ཞིག་ཡིད་ལ་དྲན་པ་ཙམ་གྱིས་ཀྱང་། །ཕ་རོལ་དགྲ་སྡེའི་དཔུང་ཚོགས་ཕྱེར་འཐག་ཅིང་། །རྣམ་པར་རྒྱལ་བའི་གྲགས་སྙན་སྒྲོགས་བྱེད་པ། །ལེགས་ལྡན་དགྲ་ལྷའི་རྒྱལ་པོར་མངའ་གསོལ་ལོ། །འཇིག་རྟེན་ཁམས་ཀྱི་དྲག་རྩལ་སྟོབས་ལྡན་པ། །ལྷ་སྲིན་སྡེ་བརྒྱད་གདོན་དང་བགེགས་ཀྱི་ཚོགས། །ཀུན་གྱི་སྡེ་དཔོན་ཆེན་པོ་ཁྱོད་ཡིན་ཕྱིར། །དྲེགས་པའི་སྡེ་དཔོན་ཆེན་པོར་མངའ་གསོལ་ལོ། །བོད་ཡུལ་གངས་རིའི་ཁྲོད་འདིར་གནས་པ་ཡི། །དགོན་གནས་གཙུག་ལག་དཀོར་ནོར་ཆེ་ཕྲ་ཀུན། །བཀའ་བཞིན་སྲུང་བའི་དམ་ཅན་ཆེན་པོ་ཁྱོད། །དཀོར་སྲུང་ཡོངས་ཀྱི་གཙོ་བོར་མངའ་གསོལ་ལོ། །ཕྱི་ཚུལ་འཇམ་པོའི་ཀུན་སྤྱོད་ལྷུར་ལེན་ནའང་། །ནང་ན་ངན་སེམས་གཡོ་སྒྱུའི་ཆོ་འཕྲུལ་ཅན། །སངས་རྒྱས་བསྟན་ལ་འཚེ་བ་གང་མཆིས་རྣམས། །འཇོམས་བྱེད་དགྲ་གསོད་བཤན་པར་མངའ་གསོལ་ལོ། །ཁྱོད་ཐུགས་དགྱེས་པ་བསྐྱེད་པའི་མཐུན་པའི་རྫས། །ཕྱི་ནང་གསང་བ་ཡང་གསང་དེ་ཁོ་ནའི། །སྲིད་ཞིའི་འདོད་ཡོན་ཇི་སྙེད་མཆིས་པ་ཀུན། །མ་ཚང་མེད་པའི་མཆོད་པས་མངའ་གསོལ་ལོ། །རྣམ་དག་ཐར་པའི་ལམ་བཟང་བསྒྲོད་པ་ལ། །ཕྱི་ནང་བར་ཆད་ནམ་མཁའི་པགས་སྟུག་པོས། །ལྡོང་བར་གྱུར་རྣམས་ཡོངས་སུ་འཇོམས་བྱེད་པའི། །སྣང་བའི་མུ་ཁྱུད་མཆོག་ཏུ་མངའ་གསོལ་ལོ། །སྙན་དང་གྲགས་པའི་བ་དན་དཀར་པོ་ཡིས། །ཕྱོགས་ཀྱི་འཇིག་རྟེན་ཁྱོན་ཀུན་འགེང་ནུས་པའི། །མཁྱེན་སྟོབས་ཡོན་ཏན་རིན་ཆེན་གྱིས་ཕྱུག་པའི། །འཁོར་ལོའི་བསྒྱུར་རྒྱལ་མཆོག་ཏུ་མངའ་གསོལ་ལོ། །ཨོ་རྒྱན་གྲུབ་པའི་སློབ་དཔོན་པདྨ་འབྱུང་། །གཞན་ཡང་གྲུབ་བརྙེས་བརྒྱུད་པ་བླ་མའི་ཚོགས། །རིམ་པར་བྱོན་པའི་བཀའ་དམ་ལ་གནས་པའི། །སྤྲུལ་པའི་ཆོས་སྐྱོང་རྒྱལ་པོ་འཁོར་བཅས་ལ། །མངའ་གསོལ་གཟེངས་བསྟོད་དབུ་འཕང་མཐོ་བ་དང་། །དགྱེས་པའི་ཞལ་སྟོན་བདག་ཅག་རྣལ་འབྱོར་པར། །དབུགས་དབྱུང་མཛོད་ལ་མི་འདོད་མི་ལེགས་པའི། །རྐྱེན་སོལ་ཡིད་འདོད་མ་ལུས་སྒྲུབ་པར་མཛོད། ། ཅེས་མངའ་གསོལ་བས་རྒྱལ་པོ་འཁོར་དང་བཅས་པ་ཐུགས་དགྱེས་ནས་གང་བཅོལ་གྱི་ཕྲིན་ལས་སྒྲུབ་པར་ཞལ་གྱིས་བཞེས་པར་བསམ་ལ། ཕྲིན་ལས་བཅོལ་བ་ནི།  ཧཱུྃ་ཛཿ སྐྱེ་མེད་དབྱིངས་ལས་འགགས་མེད་བསྟན་སྲུང་སྐུར། །བཞེངས་པའི་ཆོས་ཀྱི་རྒྱལ་པོ་སྤྲུལ་འཁོར་སྡེ། །དཔག་མེད་གུས་བཅས་གདུང་བས་སྤྱན་འདྲེན་ཅིང་། །བསྐུལ་ལོ་གསོལ་ཅིག་ཐུགས་རྗེས་བདག་ལ་དགོངས། །སྔོན་ཚེ་དབང་ཆེན་ཁྲག་འཐུང་ཧེ་རུ་ཀ །ལ་སོགས་བརྒྱུད་གསུམ་རིག་འཛིན་བླ་མའི་སྡེའི། །སྤྱན་སྔར་ཐུགས་དམ་ཞལ་བཞེས་དམ་བཅས་པའི། །རླབས་ཆེན་ཕྲིན་ལས་མཛད་པའི་དུས་ལ་བབས། །ལུང་དང་རྟོགས་པའི་ནོར་བུའི་ཏོག་གིས་མཛེས། །བཤད་སྒྲུབ་ལྷབ་ལྷུབ་དར་གྱི་ཤམ་བུ་གཡོ། །སྲིད་ལས་རྣམ་རྒྱལ་ཞི་བའི་དགེ་མཚན་ཅན། །ཐུབ་བསྟན་རྒྱལ་མཚན་སྲིད་རྩེར་བསྒྲེང་བར་མཛོད། །ཁྱད་པར་གྲུབ་མཐའ་ཀུན་ལས་བླར་འཕགས་པ། །གསང་ཆེན་སྔ་འགྱུར་ཐེག་པའི་བསྟན་པ་དང་། །དོན་བརྒྱུད་དཔལ་ལྡན་སྤྲིན་སྒྲས་སྒེག་པ་ཡི། །རིང་ལུགས་དབྱར་མཚོས་མཚོན་མིན་ཆེར་རྒྱས་མཛོད། །ཕུལ་བྱུང་མཁས་བཙུན་ཡོན་ཏན་བྱེ་བ་ཡིས། །རྒྱལ་བསྟན་ཡུན་རིང་སྤེལ་ལ་མི་བསྙེངས་པའི།།
བསྟན་འཛིན་སྐྱེས་ཆེན་སྐུ་འཚོ་ཡུན་བཞེས་ཏེ། །མཛད་ཕྲིན་ཕྱོགས་དུས་ཀུན་ཏུ་ཁྱབ་པར་མཛོད། །བསླབ་གསུམ་ཁྲིམས་ཀྱིས་ཐུགས་ཀྱི་རྒྱུད་དུལ་ཞིང་། །ཐོས་བསམ་སྒོམ་གསུམ་མཛད་བཟང་འགྱེད་པ་ཡིས། །སྐལ་བཟང་ཡིད་ཅན་འགྲོ་རྣམས་དགའ་བྱེད་པའི། །དགེ་འདུན་འདུས་པའི་སྡེ་ཀུན་འཕེལ་བར་མཛོད། །ཆོས་བཞིན་སྐྱོང་བའི་མི་དབང་ཐམས་ཅད་ཀྱི། །བསྟན་པ་ཆབ་སྲིད་མངའ་ཐང་དཔལ་འབྱོར་རྒྱས། །དགེ་བཅུའི་བཀའ་ཁྲིམས་རྟ་བདུན་དབང་པོ་ཡིས། །མ་རུངས་མི་མཐུན་མུན་པ་འཇོམས་པར་མཛོད། །གངས་ལྡན་ལྗོངས་འདིའི་འཛིན་མར་འཁོད་པའི་འགྲོ། །མཆོག་གསུམ་ནོར་བུ་གཙུག་ཏུ་རབ་བཀོད་དེ། །ལས་འབྲས་ཡིད་ཆེས་མི་དགེ་ལས་ལྡོག་སྟེ། །དགེ་བའི་ཕྱོགས་ལ་རྟག་ཏུ་སྤྱོད་པར་ཤོག །དབེན་པའི་རི་སུལ་ངོགས་སུ་རྟག་རྒྱུ་བའི། །རྩ་ཆུས་འཚོ་བའི་རི་དྭགས་གཡུང་དྭགས་སྡེ། །བདུད་རྩིའི་ཆུར་གནས་གསེར་མིག་ཅན་སོགས་ལ། །མི་འཇིགས་སྲོག་གི་སྦྱིན་པ་གནང་བར་མཛོད། །དབྱར་སྐྱེས་ཆུ་འཛིན་ཕྲེང་བ་དཀྲིགས་པའི་དབུས། །དལ་བུར་འབབ་པའི་བདུད་རྩིའི་ཆུ་ཡི་ཆར། །འཛིན་མའི་གཞི་འདིར་འཇོ་བས་ལོ་ཏོག་འབྲས། །རབ་རྒྱས་འགྲོ་ལ་སྐྱིད་པའི་དགའ་སྟོན་སྤེལ། །འཕྲལ་དང་ཡུན་གྱི་རྐྱེན་དང་ལས་ངན་གྱིས། །བསྐྱེད་པའི་རླུང་མཁྲིས་བད་ཀན་འདུས་པའི་ནད། །འཇིགས་བརྒྱད་བཅུ་དྲུག་ལུས་སེམས་ཟུག་རྔུའི་ནད། །མ་ལུས་གཞོམ་པའི་སྨན་ཆེན་འཛད་མེད་སྦྱིན། །ཚོགས་གཉིས་གོམས་པའི་ཐུགས་རྗེ་ལས་འཁྲུངས་པའི། །ཚེ་དང་བསོད་ནམས་དཔལ་དང་འབྱོར་པ་ཡི། །འདོད་དགུ་རིན་ཆེན་གཏེར་གྱི་བུམ་པ་བཟང་། །བསོད་ནམས་སྟོབས་ཀྱིས་སྤྱོད་པའི་དངོས་གྲུབ་སྩོལ། །ཡིད་སྲུབ་ཕྱོགས་ཀྱིས་མེ་ཏོག་གཞུར་འཕངས་པའི། །འདོད་པའི་མདའ་ལྔས་ཆ་ཙམ་མི་བསྒྲུན་པའི། །དྲེགས་ལྡན་སེམས་ཀྱི་བརྟན་པ་འཕྲོག་བྱས་ཏེ། །བདག་གི་དབང་དུ་འགྱུར་བའི་ཕྲིན་ལས་མཛོད། །མ་རུངས་ཉམས་པ་བདུན་ལྡན་ཞིང་བཅུའི་དགྲ། །རབ་ཏུ་ཁྲོས་པའི་རྡོ་རྗེའི་མཚོན་ཆར་གྱིས། །ཤུལ་མེད་དྲག་ཏུ་བརླག་པའི་མངོན་སྤྱོད་ཀྱི། །ཕྲིན་ལས་ཕོ་ཉའི་རྫུ་འཕྲུལ་ངོམ་པར་མཛོད། །ཕྲག་དོག་མྱོས་བྱེད་ཆང་གིས་རབ་མྱོས་ཏེ། །གནོད་སྦྱོར་ངན་པའི་མཚོན་ཆའི་འཁོར་ལོ་ཆེ། །བསྐོར་བའི་གཟུགས་ཅན་གཟུགས་མེད་དགྲ་དཔུང་སྡེའི། །གླང་ཆེན་ཚོགས་རྣམས་མངོན་སྤྱོད་ཀྱིས་བཅོམ་མཛོད། །རྒྱལ་བསྟན་མདོ་སྔགས་ཉི་ཟླའི་སྒྲོན་མེ་གཉིས། །ལྟ་སྤྱོད་ངན་པར་ཞེན་པའི་ལག་པ་ཡིས། །སྒྲིབ་ལ་རྟག་བརྩོན་ཀླ་ཀློའི་སྒྲ་གཅན་རྣམས། །མཐུ་སྟོབས་རྩེ་བརྒྱ་འབར་བས་བརླག་པར་མཛོད། །ཁྱད་པར་དགོན་གནས་དཔལ་གྱི་ཕུན་གླིང་འདིར། །བསམ་སྦྱོར་ངན་པ་ཤོམ་པའི་དགྲ་དཔུང་དང་། །ཕྱི་ནང་ངེས་མེད་ཟོབ་བརྫུ་གཡོ་ཅན་གྱི། །བྱི་ལའི་མཆེད་རྣམས་མ་ལུས་སྒྲོལ་བར་མཛོད། །བསྟན་འདིར་སྨན་པའི་སྲིད་ཞུ་སྒྲུབ་བྱེད་པའི། །ཆོས་ཀྱི་འདུ་བར་བཀའ་ཁྲིམས་འཛིན་པ་དང་། །དད་འབྱོར་སྦྱིན་བདག་རྒྱལ་འབངས་ཐམས་ཅད་ཀྱི། །ཚེ་བསོད་མངའ་ཐང་ཡར་ཟླ་བཞིན་དུ་སྤེལ། །ཕྱི་ནང་རྩེ་ཤོད་དགོན་གྱི་རྐང་བཞི་ཕྱུགས། །རྟ་དྲིལ་ཅི་མཆིས་གོད་རྐྱེན་ཉེར་འཚེ་བྲལ། །གཞི་བྱེས་དུས་ཀུན་མ་གཡེལ་མགོན་སྐྱོབ་མཛོད། །ཁྱོད་ལ་གཉེར་གཏད་བྱམས་བརྩེའི་ཐུགས་ཀྱི་དགོངས། །དགོན་གནས་འདི་དང་ཕྱོགས་སུ་གཏོགས་པ་ཡི། །མི་ནོར་རྟ་དྲེལ་མ་ལུས་གར་གནས་ཀྱང་། །མི་ཤིགས་སྲུང་བའི་འཁོར་ལོར་ལེགས་བཅུག་སྟེ། །གཟུགས་ཅན་གཟུགས་མེད་འཇིགས་པ་ཀུན་ལས་སྐྱོབས། །མདོར་ན་རྣལ་འབྱོར་བདག་ཅག་རེ་བའི་དོན། །གང་དང་གང་མཆིས་དེ་ཡི་མོད་ཉིད་དུ། །ཇི་བཞིན་འགྲུབ་པར་ཡིད་བཞིན་ནོར་བུ་དང་། །བུམ་བཟང་ཇི་བཞིན་ཁྱོད་ཀྱིས་རྟག་ཏུ་མཛོད། ། ཅེས་འདོད་པའི་དོན་ཐམས་ཅད་བཅོལ་བར་བྱའོ། །དེ་ནས་རྗེས་རིམ་ནི། སྔགས་མཆོད་དང་།  ཆོས་དབྱིངས་སྐྱེ་བ་མེད་པའི་དཀྱིལ་འཁོར་ལས། །ཐུགས་རྗེའི་དབང་གིས་འབར་བའི་སྐུར་སྤྲུལ་པ། །རྣམ་བཞིའི་ཕྲིན་ལས་ཐོགས་མེད་སྒྲུབ་མཛད་པ། །བསྟན་སྐྱོང་དབང་པོ་འཁོར་དང་བཅས་ལ་བསྟོད། ། ཅེས་པས་བསྟོད། ལྷག་མ་བཏང་ནས། དགེ་བསྔོ་ནི།  དགེ་འདིས་རྒྱལ་པོ་མྱུར་འགྲུབ་སྟེ། །གནོད་བྱེད་ཀུན་སྒྲོལ་རྒྱལ་བསྟན་དར། །མཐར་ཐུག་སེམས་ཉིད་གདོད་མ་ཡི། །བསྟན་སྲུང་གོ་འཕང་འགྲུབ་ཕྱིར་བསྔོ།། སྐུ་རྟེན་སོགས་ཡོད་ན་བརྟན་བཞུགས་དང་མེད་ན།  བཛྲ་མུཿ གཤེགས་སུ་གསོལ། བདག་བསྐྱེད་གང་ཡིན་གྱི་བསྡུ་ལྡང་དགེ་བསྔོ་ཤིས་བརྗོད་སོགས་བྱས་ཏེ་བཀྲ་ཤིས་དགེ་ལེགས་ཀྱིས་ས་གསུམ་ཁྱབ་པར་བྱའོ། །སླར་ཡང་སྨྲས་པ། ཐུབ་པའི་བསྟན་པ་བཤད་དང་སྒྲུབ་པའི་པདྨོའི་ཚལ། །མི་ནུབ་ཡུན་དུ་སྐྱོང་བའི་གཉེན་གཅིག་རྟ་ལྗང་ཅན། །བར་གཅོད་དགྲ་འདྲེའི་ཤེ་མུན་ཕ་མཐར་སྐྲོད་བྱེད་པའི། །བསྟན་སྲུང་གཙོ་བོ་རྒྱལ་ཆེན་སྐུ་ལྔ་ཡིན་ཤེས་ཏེ། །གང་དེའི་ཐུགས་ཀྱི་ཀུ་མུ་དཱ་ཡི་ཚལ། །དགྱེས་པས་བདུད་རྩིའི་ཟིལ་དངར་འཇོ་བའི་ཕྱིར། །མཆོད་ཚུལ་ག་པུར་འཛག་པའི་དཀྱིལ་འཁོར་འདི། །བདག་བློའི་ཆུ་གཏེར་ཆེ་ལས་ཐོན་པར་གྱུར། །བསྟན་སྲུང་དབང་པོའི་སྐུ་དང་རྫུ་འཕྲུལ་གྱི། །ཆོ་རོལ་སྣ་ཚོགས་འགགས་མེད་ཅི་ཡང་ཅི། །འཆར་ཕྱིར་འདི་ཞེས་ངེས་བཟུང་བྲལ་ན་ཡང་། །སྔར་གྱི་ཡིག་སྙིང་འགའ་རེར་བརྟེན་ནས་བཀོད། །བདག་བློ་མ་དག་ཤེས་བྱའི་ཡུལ་ས་ལ། །རྟོག་དཔྱོད་མཐོང་ཐོས་བལྟ་བའི་མིག་བརྟུལ་བས། །མ་ཤེས་མ་རིག་ཚིག་དོན་ཆ་གང་ལ། །འགལ་བ་ཅི་མཆིས་རྩ་གསུམ་ལྷ་ལ་བཤགས། །འདིར་འབད་ལེགས་ཚོགས་དགེ་རྩ་གང་མཆིས་དེས། །ལུང་རྟོགས་བསྟན་པ་འཛིན་པའི་དགོན་གནས་དང་།། དེ་འཛིན་སྐྱེས་བུ་དགེ་བའི་བཤེས་གཉེན་དང་། །དགེ་འདུན་སྡེ་འཕེལ་འཇིག་རྟེན་ཁྱོན་ཀུན་འགེངས། །ཁྱད་པར་དོན་བརྒྱུད་སྤྲིན་སྒྲའི་བསྟན་པའི་མཚོ། །སྤེལ་བའི་བསྟན་འཛིན་དགེ་འདུན་བསིལ་ཟེར་ཅན། །བར་ཆད་ནག་ཕྱོགས་སྒྲ་གཅན་གཡུལ་རྒྱལ་ཏེ། །བསྟན་འགྲོའི་མཁའ་ལ་རྟག་ཏུ་མཛེས་པར་ཤོག །མཐའ་དམག་ཀླ་ཀློ་གདུག་པའི་ལྷ་མིན་དཔུང་། །མ་ལུས་ནམ་ཡང་ལྡང་བར་མི་འགྱུར་ཞིང་། །གལ་ཏེ་དབུས་ཕྱོགས་ལྷ་ཡི་འདུན་ས་འདིར། །བསྐྱོད་ཀྱང་ཀུན་འཇོམས་ལྷ་དབང་མཐུ་ཐོབ་ཤོག །ངེས་འབྱུང་ཆེན་པོས་སོ་ཐར་རྩ་བ་བརྟན། །སྙིང་རྗེ་ཆེན་པོས་གཞན་ཕན་ལོ་འདབ་རྒྱས། །ཐབས་མཆོག་ཆེན་པོས་གསང་སྔགས་མེ་ཏོག་འཁྲུངས། །མྱང་འདས་ཆེན་པོའི་འབྲས་བུ་མྱུར་སྨིན་ཤོག ། ཅེས་སྤྲུལ་པའི་ཆོས་ཀྱི་རྒྱལ་པོ་སྐུ་ལྔའི་གསོལ་མཆོད་འདི་ཉིད་སྲུང་མའི་དབང་པོ་ཆེན་པོ་འདི་ལ་མོས་པ་བརྟན་པའི་བཙུན་ཆུང་། བླུན་རྨོངས་དྲེད་པོ། དོན་བརྒྱུད་ཉི་མ་ཆོས་ཀྱི་འོད་ཟེར་རམ་ཟིལ་གནོན་ཁྲག་འཐུང་བདུད་འཇོམས་གྲུབ་པའི་རྡོ་རྗེར་འབོད་པས་རང་ལོ་བཅོ་ལྔའི་ཟླ་ ༡༢ ཚེས་ ༢༠ ནང་དབུ་བཟུང་ནས་སླར་གནམ་ལོ་གསར་དུ་བཞད་པའི་ཆོ་འཕྲུལ་ཟླ་བའི་དམར་ཕྱོགས་ཀྱི་རྫོགས་པ་དང་པོའི་ཉིན་གྲུབ་པར་རང་དགོན་དཔལ་གྱི་ཕུན་གླིང་གི་ཆོས་གྲྭ་ཆེན་པོར་སྦྱར་བ་འདིས་ཐུབ་བསྟན་སྤྱི་དང་ཁྱད་པར་དོན་བརྒྱུད་སྙིང་པོ་དཔལ་ལྡན་འབྲུག